যুক্তরাজ্যের লন্ডনে আগামী ২৩শে জুন থেকে শুরু হচ্ছে ১৫তম ‘ইস্ট অ্যান্ড ফিল্ম ফেস্টিভাল ২০১৬’। এ উৎসবের একজন বিচারক নির্বাচিত হয়েছেন বাংলাদেশের গুণী নির্মাতা মোস্তফা সরয়ার ফারুকী। বেস্ট ফিচার ফিল্ম বিভাগের বিজয়ী নির্বাচনে কাজ করবেন তিনি। উৎসবে চলবে ৩রা জুলাই পর্যন্ত। ফারুকীর পাশাপাশি বিচারক হিসেবে আরও থাকবেন ‘হেলবয়’ তারকা রন পার্লম্যান, ‘সাফ্রাগেট’-এর পরিচালক সারাহ গ্যাভরন, তুর্কি পরিচালক তলগা কারাসেলিক এবং আবুধাবির চলচ্চিত্র লেখক ও প্রযোজক কলিম আফতাব। স্ক্রিন ডেইলি এ খবর জানিয়েছে। এদিকে জানা গেছে, দেশে থেকেই অনলাইনে ছবি দেখা ও ই-মেইলে রায় পাঠানোর মাধ্যমে ইস্ট এন্ড উৎসবের বিচারক হিসেবে দায়িত্ব পালন করবেন ফারুকী।